N á v r h

V y h l á š k a
Ministerstva spravodlivosti Slovenskej republiky

zo dňa.......................... 2001

o zvýšených nákladov výkonu väzby, škode na majetku štátu v správe ústavu a strate na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených, zavinených nákladov výkonu trestu odňatia slobody, zvýšených nákladov výkonu trestu odňatia slobody, a ich náhrade

Ministerstvo spravodlivosti Slovenskej republiky podľa § 27 ods. 9 zákona Národnej rady Slovenskej republiky č.156/1993 Z.z. o výkone väzby  v znení zákona č. ..../2001 Z.z., § 34a ods. 3, § 60b ods. 12 a § 60c ods. 8 zákona č. 59/1965 Zb. o výkone trestu odňatia slobody v znení zákona č. ....../2001 Z.z. u s t a n o v u j e:

§ 1
Všeobecné ustanovenie

Táto vyhláška upravuje náhradu
a)	zvýšených nákladov výkonu väzby,
b)	zavinených nákladov výkonu trestu odňatia slobody (ďalej len “zavinené náklady výkonu trestu”),
c) zvýšených nákladov výkonu trestu odňatia slobody (ďalej len “zvýšené náklady výkonu trestu”),
d) škodu a stratu na majetku štátu v správe ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených.

§ 2
Náhrada zvýšených nákladov výkonu väzby

(1) Zvýšené náklady výkonu väzby1) sa určujú vo výške:
a) 1/165 služobného platu príslušníka Zboru väzenskej a justičnej stráže (ďalej len “príslušník zboru") patriacej za každú hodinu aj začatú podľa osobitného predpisu,2)
_________________________

1) § 27 ods. 4  zákona Národnej rady Slovenskej republiky č........./2001 Z.z., ktorým sa mení a dopĺňa zákon  Národnej rady Slovenskej republiky č. 156/1993 Z.z. o výkone väzby.
2) § 84 ods. 2 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.
b) hodnoty spotrebovaných pohonných látok a mazadiel určenej podľa príslušnej normy spotreby služobného motorového vozidla použitého na prepravu a skutočne najazdených kilometrov,
c) skutočne vyplatenej finančnej sumy, ktorá sa poskytuje príslušníkovi zboru zabezpečujúcemu stráženie, doprovod, predvedenie a dopravu obvineného ako náhrada výdavkov pri služobnej ceste.3)

(2) Zvýšené náklady výkonu väzby obvineného pri úteku4) z ústavu na výkon väzby, ústavu na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených (ďalej len “ústav”) sa určia za každý aj začatý deň príslušného kalendárneho mesiaca vo výške desaťnásobku sumy stanovenej osobitným predpisom.5)

(3) Zvýšené náklady výkonu väzby podľa odseku 2 sa určujú najviac za prvých 90 kalendárnych dní od prvého dňa úteku, ak nie je ustanovené inak.

§ 3
Náhrada škody na majetku štátu v správe ústavu a 
majetku právnickej osoby

(1) Ak obvinený alebo odsúdený zavinene spôsobil škodu na majetku štátu v správe ústavu alebo právnickej osobe podľa osobitného predpisu,6) je povinný nahradiť ju.

(2) Ak bola spôsobená škoda podľa odseku 1, spíše sa s obvineným alebo odsúdeným protokol o spôsobenej škode a určí sa spôsob a výška náhrady škody.

(3) Obvinený alebo odsúdený je povinný nahradiť škodu na majetku štátu v správe ústavu alebo majetku právnickej osoby v sume, ktorá bola vynaložená ústavom alebo právnickou osobou pri uvedení majetku do pôvodného stavu; to neplatí, ak obvinený alebo odsúdený uvedie na základe dohody majetok do pôvodného stavu alebo ho nahradí rovnocenným majetkom.

(4) Ak obvinený alebo odsúdený spôsobil škodu podľa odseku 3, ústav postupuje podľa osobitného predpisu7).

(5) Pri určení výšky škody sa vychádza z ceny majetku štátu v správe ústavu alebo majetku právnickej osoby v čase jeho poškodenia. Ak nie je možné pri určovaní výšky škody zistiť stav opotrebovanosti v čase poškodenia, určí sa škoda podľa úrovne fyzickej a morálnej opotrebovanosti poškodeného majetku.
________________________
3)  Zákon č. 119/1992 Zb. o cestovných náhradách v znení neskorších predpisov.
4)  § 27 ods. 5 zákona č........./2001 Z.z., ktorým sa mení a dopĺňa zákon č. 156/1993 Z.z.
5)  § 27 ods. 2 zákona č........./2001 Z.z., ktorým sa mení a dopĺňa zákon č. 156/1993 Z.z.
6) § 32 a 33 zákona č........./2001 Z.z., ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov, § 27a a 27b zákona č........./2001 Z.z., ktorým sa mení a dopĺňa zákon č. 156/1993 Z.z.
7) § 27c zákona č........./2001 Z.z., ktorým sa mení a dopĺňa zákon č. 156/1993 Z.z. a § 34 zákona  č........./2001 Z.z., ktorým sa mení a dopĺňa zákon č. 59/1965 Zb.

(6) Obvinený alebo odsúdený je povinný nahradiť škodu v zákonnej mene.

§ 4
Náhrada straty na majetku štátu v správe ústavu a
majetku právnickej osoby

(1) Ak obvinený alebo odsúdený zavinene spôsobil stratu na majetku štátu v správe ústavu alebo majetku právnickej osoby podľa osobitného predpisu,6) je povinný nahradiť ju.

(2) Ak bola spôsobená strata podľa odseku 1, spíše sa s obvineným alebo odsúdeným protokol o spôsobenej strate a určí sa spôsob a výška náhrady straty.

(3) Obvinený alebo odsúdený je povinný nahradiť stratu na majetku štátu v správe ústavu alebo majetku právnickej osoby v sume, ktorá bola vynaložená ústavom alebo právnickou osobou pri uvedení majetku do pôvodného stavu; to neplatí, ak obvinený alebo odsúdený uvedie na základe dohody majetok do pôvodného stavu alebo ho nahradí rovnocenným majetkom.

(4) Ak obvinený alebo odsúdený spôsobil stratu podľa odseku 3, ústav postupuje podľa osobitného predpisu7).

(5) Pri určení výšky straty sa vychádza z ceny majetku štátu v správe ústavu alebo majetku právnickej osoby v čase straty. Ak nie je možné určiť výšku straty, určí sa strata podľa úrovne fyzickej a morálnej opotrebovanosti strateného majetku.

(6) Obvinený alebo odsúdený je povinný nahradiť stratu v zákonnej mene.

§ 5
Náhrada zavinených nákladov výkonu trestu

(1) Náhrada zavinených nákladov výkonu trestu sa predpisuje podľa osobitného predpisu8).

(2) Ak odsúdený počas práceneschopnosti vykonáva so súhlasom lekára disciplinárny trest celodenného umiestnenia do uzavretého oddelenia alebo samoväzby, patrí mu nemocenské9) aj za pracovné dni výkonu tohto disciplinárneho trestu. Náhrada zavinených nákladov výkonu trestu sa za takúto dobu nepožaduje.

_________________________
8)  § 60b ods. 1 až 6 zákona č........./2001 Z.z., ktorým sa mení a dopĺňa zákon č. 59/1965 Zb.
9)  Napríklad § 11 písm. b) bod 1 zákona č. 54/1956 Zb. o nemocenskom poistení zamestnancov v znení neskorších predpisov.
(3) Ak odsúdený je poberateľ dôchodku10), hradí náklady výkonu trestu podľa osobitného predpisu11) a je zaradený na výkon práce alebo výkon iných prospešných prác a tieto odmietne, náhrada zavinených nákladov výkonu trestu sa nepožaduje.

§ 6
Náhrada zvýšených nákladov výkonu trestu

(1) Zvýšené náklady výkonu trestu12) odsúdeného sa určujú podľa § 2 ods. 1.

(2) Zvýšené náklady výkonu trestu odsúdeného pri úteku13) sa určujú za každý, aj začatý deň príslušného kalendárneho mesiaca vo výške desaťnásobku sumy stanovenej osobitným predpisom.14)

(3) Zvýšené náklady výkonu trestu odsúdeného pri nedovolenom vzdialení sa z nestráženého pracoviska, z otvoreného oddelenia alebo polootvoreného oddelenia, alebo za dobu voľna na opustenie ústavu podľa osobitného predpisu15), ak si voľno odsúdený bez objektívnych príčin predĺžil alebo sa včas z voľna nevrátil13) sa určia za každý, aj začatý deň kalendárneho mesiaca vo výške dvojnásobku sumy stanovenej osobitným predpisom.14)

(4) Zvýšené náklady výkonu trestu podľa odseku 2 sa určujú najviac za prvých 90 kalendárnych dní a zvýšené náklady výkonu trestu podľa odseku 3 sa určujú najviac za prvých 30 kalendárnych dní, ak ďalej nie je ustanovené inak.

(5) Spôsob vyčíslenia a termíny predkladania podkladov na vydanie rozhodnutia riaditeľa ústavu o náhrade zvýšených nákladov za predvedenie odsúdeného, ktoré Policajnému zboru vzniknú pri jeho dodaní do výkonu trestu odňatia slobody podľa osobitného predpisu16), stanoví generálne riaditeľstvo zboru v dohode s Prezídiom Policajného zboru.

___________________________
10) § 7 písm. a) bod 1 až 8 zákona č. 100/1988 Zb. o sociálnom zabezpečení v znení neskorších predpisov, § 211 ods. 1 písm. d) a § 214 ods. 1 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej  polície, § 202 ods. 1 písm. d) a § 205 ods. 1 zákona č. 200/1998 Z.z. o štátnej službe colníkov, § 18 písm. a) a d) až h) zákona č. 114/1998 Z.z. o sociálnom zabezpečení vojakov.
11) § 29b ods. 2 zákona č. ........./2001 Z.z., ktorým sa mení a dopĺňa zákon č. 59/1965 Zb.
12)  § 60c ods. 1 a 3 zákona č........./2001 Z.z., ktorým sa mení a dopĺňa zákon č. 59/1965 Zb.
13)  § 60c ods. 2 zákona č........./2001 Z.z., ktorým sa mení a dopĺňa zákon č. 59/1965 Zb.
14)  § 60b ods. 7 zákona č........./2001 Z.z., ktorým sa mení a dopĺňa zákon č. 59/1965 Zb.
15)  § 35 ods. 1 zákona č. 59/1965 Zb. 
16)  § 60c ods. 3 zákona č........./2001 Z.z., ktorým sa mení a dopĺňa zákon č. 59/1965 Zb.

Spoločné, prechodné a záverečné ustanovenia
§ 7

(1) Ak sa služobným motorovým vozidlom ústavu prepravujú viacerí obvinení, ktorí sú povinní hradiť zvýšené náklady výkonu väzby podľa § 2 ods. 1 alebo odsúdení, ktorí sú povinní hradiť zvýšené náklady výkonu trestu podľa § 6 ods. 1, výška náhrady sa určuje pomerne podľa počtu prepravovaných obvinených alebo odsúdených. Ak sa preprava obvinených alebo odsúdených uskutoční do rôznych cieľových miest, úhrada zvýšených nákladov výkonu väzby alebo zvýšených nákladov výkonu trestu sa určí pomerne podľa počtu skutočne najazdených kilometrov.

(2) Ak sa preprava obvineného alebo odsúdeného uskutoční spoločne s prepravou obvinených alebo odsúdených, ktorí nehradia zvýšené náklady výkonu väzby alebo zvýšené náklady výkonu trestu, náhrada zvýšených nákladov výkonu väzby alebo zvýšených nákladov výkonu trestu sa určí vo výške cestovného v dopravných prostriedkoch hromadnej autobusovej dopravy.

(3) V rozhodnutí riaditeľa ústavu o náhrade zvýšených nákladov výkonu väzby alebo zvýšených nákladov výkonu trestu podľa odseku 1 a 2 sa uvedú kilometre najazdené služobným motorovým vozidlom a zvýšené náklady podľa § 2 ods. 1 a § 6 ods. 1; rozhodnutie vydá riaditeľ ústavu, ktorému náklady vznikli.

§ 8

(1) Ak obvinený alebo odsúdený utiekol alebo odsúdený sa nedovolene vzdialil z nestráženého pracoviska, otvoreného oddelenia alebo polootvoreného oddelenia alebo ak si odsúdený bez objektívnych príčin predĺžil voľno na opustenie ústavu alebo sa včas z voľna nevrátil pred nadobudnutím účinnosti tejto vyhlášky a jeho útek, nedovolené vzdialenie sa z nestráženého pracoviska, otvoreného oddelenia alebo polootvoreného oddelenia alebo voľno na opustenie ústavu trvá naďalej aj po účinnosti tejto vyhlášky, náhrada podľa § 2 ods. 2, § 6 ods. 2 alebo 3 sa mu predpíše len od účinnosti tejto vyhlášky; v takom prípade počítanie dní podľa § 2 ods. 3 alebo § 6 ods. 4 sa začína dňom nadobudnutia účinnosti tejto vyhlášky.

(2) Zrážky podľa § 2 až 6 sa vykonávajú z čistej pracovnej odmeny a iných príjmov alebo z ďalších finančných prostriedkov podľa osobitného predpisu17) za obdobie kalendárneho mesiaca, a to aj vtedy, ak bol obvinený alebo odsúdený zaradený do práce na viacerých pracoviskách alebo premiestnený do iného ústavu. Sumy zrážok podľa § 2 až 7 sa zaokrúhľujú na celé koruny smerom dole.

_________________________
17) § 12a ods. 2 až 5 zákona č........./2001 Z.z., ktorým sa mení a dopĺňa zákon č. 156/1993 Z.z., § 14a ods. 1 až 4 zákona č........./2001 Z.z., ktorým sa mení a dopĺňa zákon č. 59/1965 Zb.
(3) Pri vykonávaní zrážok z čistej pracovnej odmeny a iných príjmov alebo ďalších finančných prostriedkov podľa osobitného predpisu18) odsúdeného uložených právoplatným rozhodnutím pred dňom účinnosti tejto vyhlášky sa postupuje podľa tejto vyhlášky.

(4) Ak osoba, ktorej bol nariadený výkon rozhodnutia zrážkami zo mzdy, nastúpi výkon trestu alebo výkon väzby, postupuje sa podľa osobitného predpisu19) ako pri zmene platiteľa mzdy, pričom za mzdu povinného sa považuje čistá pracovná odmena, iné príjmy alebo ďalšie finančné prostriedky podľa osobitného predpisu17), ak podľa tejto vyhlášky sa z nich môže a uspokojiť vymáhanie pohľadávky.

(5) Ak bol odsúdený alebo obvinený premiestnený do iného ústavu, ústav preberá výkon rozhodnutia zrážkami z jeho čistej pracovnej odmeny, iných príjmov alebo z ďalších finančných prostriedkov podľa osobitného predpisu17); zmena nemá vplyv na poradie vymáhaných pohľadávok.

(6) Premiestnenie obvineného alebo odsúdeného do iného ústavu sa na účely tejto vyhlášky nepovažuje za zmenu platiteľa mzdy20).

§ 9

Z r u š u j e   s a  vyhláška Ministerstva spravodlivosti Slovenskej republiky č. 430/1991 Zb. o spôsobe určenia náhrady zvýšených  nákladov výkonu trestu odňatia slobody.

§ 10
Účinnosť

Táto vyhláška nadobúda účinnosť 1. marca 2002.

___________________
18) § 14a ods. 1 až 4 zákona č.................../2001 Z.z., ktorým sa mení a dopĺňa zákon č. 59/1965 Zb.
19) § 293 až § 295 zákona č. 99/1963 Zb. Občiansky súdny poriadok v znení neskorších predpisov.
20) § 293 až § 296 zákona č. 99/1963 Zb.